b'\n_START_ARTICLE_\nInovacija\n_START_PARAGRAPH_\nInovacija (lot. innovatio, i\xc5\xa1 lot. innovatus \'atnaujintas, patobulintas\') \xe2\x80\x93 tobulesnis technologinis sprendimas (jeigu apgintas patentu, tai i\xc5\xa1radimas), kuris geriau nei ankstesnieji technologiniai sprendimai tenkina visuomen\xc4\x97s poreikius j\xc4\xaf vartojant._NEWLINE_Inovacijos s\xc4\x85voka neatskiriamai siejama su jos sukuriamos prid\xc4\x97tosios vert\xc4\x97s vartojimu (eksploatacija). Inovacijos sukurta prid\xc4\x97toji vert\xc4\x97 rei\xc5\xa1kiasi tik inovacij\xc4\x85 vartojant kaip prek\xc4\x99 ar paslaug\xc4\x85 rinkoje arba kaip proces\xc4\x85 susijusiose su rinka, pvz., gamybos, vadybos, prekybos ir pan. veiklose, arba tiesiogiai nesusijusiose su produkt\xc5\xb3 rinka \xc5\xbemoni\xc5\xb3 veiklose, pvz., politikoje, sporte, mokymo ir aukl\xc4\x97jimo procesuose ir pan. Taigi, objektyviai tobulesnis technologinis sprendimas tampa inovacija, jeigu j\xc4\xaf priima rinka ir vartotojai. Tuo pa\xc4\x8diu i\xc5\xa1 rinkos ir vartojimo yra i\xc5\xa1stumiami ankstesnieji, ma\xc5\xbeiau efektyv\xc5\xabs produktai ir procesai. \xc5\xa0ia prasme per inovacijas pasiekiama visuotin\xc4\x97 pa\xc5\xbeanga._NEWLINE_Radikaliosios inovacijos yra efektyviausias nauj\xc5\xb3 globaliosios rinkos ni\xc5\xa1\xc5\xb3 atidarymo ir globalaus konkurencingumo u\xc5\xbetikrinimo instrumentas. Atidarius nauj\xc4\x85 rinkos ni\xc5\xa1\xc4\x85, inovatorius (verslo subjektas) tam tikr\xc4\x85 laik\xc4\x85 i\xc5\xa1lieka ni\xc5\xa1oje nat\xc5\xabralaus monopolininko pozicijoje, t. y. gauna i\xc5\xa1 \xc5\xa1ios ni\xc5\xa1os maksimalias \xc4\xafmanomas pajamas. Tod\xc4\x97l globalioje rinkoje veikian\xc4\x8dios ir konkuruojan\xc4\x8dios bendrov\xc4\x97s joje i\xc5\xa1silaiko ir nebankrutuoja tik nuolat kurdamos inovacijas._NEWLINE_Taigi, inovacijos yra efektyviausia pajam\xc5\xb3 i\xc5\xa1 rinkos ir vartojimo gavimo priemon\xc4\x97. Inovacijos visada duoda pajamas. Tuo tarpu moksliniai tyrimai, technologij\xc5\xb3 pl\xc4\x97tra, tobulesni\xc5\xb3 technologini\xc5\xb3 sprendim\xc5\xb3 kurimas visada rei\xc5\xa1kia i\xc5\xa1laidas._NEWLINE_Da\xc5\xbenai inovacija yra klaidingai ar netiksliai suvokiama kaip "naujov\xc4\x97", kaip "naujas technologinis sprendimas"._NEWLINE_Anot profesoriaus Armino Ragausko, inovacijos s\xc4\x85voka panaikina s\xc4\x85vokos \xe2\x80\x9enaujov\xc4\x97\xe2\x80\x9c dviprasmi\xc5\xa1kum\xc4\x85. \xe2\x80\x9eNaujov\xc4\x97\xe2\x80\x9c gali reik\xc5\xa1ti ir tobulesnius, ir prastesnius produktus, paslaugas ar procesus, lyginant su jau egzistuojan\xc4\x8diais. Tuo tarpu inovacija visada rei\xc5\xa1kia "tobuliau, efektyviau ar objektyviai geriau". "Naujumas" yra tik tobulesni\xc5\xb3 technologini\xc5\xb3 sprendim\xc5\xb3, t. y.inovacij\xc5\xb3, atsiradimo rinkoje ir j\xc5\xb3 vartojimo pasekm\xc4\x97, kuri yra niekaip nesusijusi su inovacijos sukuriama prid\xc4\x97ta verte. Inovacija visada yra kartu ir naujov\xc4\x97. Bet daugyb\xc4\x97 naujovi\xc5\xb3 da\xc5\xbeniausiai neturi nieko bendro su inovacijomis._NEWLINE_Pagal P.Drucker, per inovacijas verslas prisitaiko prie ekonomin\xc4\x97s aplinkos poky\xc4\x8di\xc5\xb3. Globaliai ekonomikai b\xc5\xabdingas nuolatinis kitimas. Tod\xc4\x97l visada yra galimyb\xc4\x97 steb\xc4\x97ti aplinkos poky\xc4\x8dius ir panaudoti juos inovacijoms. Prisitaikymas yra esminis i\xc5\xa1likimo b\xc5\xabdas kintan\xc4\x8dioje aplinkoje. Prisitaikymas nesukelia rizikos. Rizikinga yra neprisitaikyti. Tod\xc4\x97l, prie\xc5\xa1ingai pla\xc4\x8diai paplitusiam klaidingam po\xc5\xbei\xc5\xabriui, inovacij\xc5\xb3 kurimas prisitaikant prie aplinkos kitimo yra minimalios rizikos veikla._NEWLINE_\xc5\xa0altiniai:_NEWLINE_1. Drucker P.F. Innovation and Entrepreneurship. Harper Business, 2006, p.288._NEWLINE_2. The International Handbook on Innovation. Elsevier, 2006, p.1171._NEWLINE_3. Price R.M. The Eye for Innovation. Yale University Press, New Haven and London, 2005, p.329._NEWLINE_4. Goffin K., Mitchell R. Innovation management. Palgrave MacMillan, NY, 2005, p.409._NEWLINE_5. Kriau\xc4\x8dionien\xc4\x97 M., Jucevi\xc4\x8dius G., Ragauskas A. Inovatika ir inovacin\xc4\x97s technologijos. Kauno Technologijos Universitetas, 2008, p.128._NEWLINE_6. Jucevi\xc4\x8dius G., Kriau\xc4\x8dionien\xc4\x97 M., Ragauskas A. Inovatika ir globali \xc5\xbeini\xc5\xb3 ekonomika. Kauno Technologijos Universitetas, 2008, p.191.'